stanford-oval/wikipedia huggingface dataset:
Fort Eben-Emael

Eben-Emaelin sijainti
Eben-Emaelin bunkkerin kupoliin räjäytetty aukko
Fort Eben-Emael (ransk. Fort d’Ében-Émael) oli Belgian puolustuksen tärkein linnake Liègen ja Maastrichtin välillä, jonka tehtävä oli suojella Belgian ja Alankomaiden välisiä strategisesti tärkeitä rajasiltoja.
Linnake rakennettiin vuosina 1932–1935 suunnilleen Hochwaldin linnakkeen periaatteiden mukaisesti, ja se käsitti neljäkymmentä panssarikupolia. Aseistuksena linnakkeessa oli kaksi 120 mm:n, ja yli kolmekymmentä 60–70 mm:n tykkiä ja kaksikymmentä raskasta kaksoiskonekivääriä sekä lukemattomia pikakivääreitä ja 15 valonheitintä. Linnoitus oli kalleimpia ja voimakkaimpia puolustusrakenteista, joita oli rakennettu.
Natsi-Saksa aloitti Ranskan valtaukseen tähtäävän operaation 10. toukokuuta 1940. Eben-Emael oli ensimmäisiä kohteita, joihin saksalaiset iskivät. Saksalaisten laskuvarjojääkäriosasto päällikkönsä kapteeni Kochin johdolla valloitti linnakkeen nopeasti hyvän suunnittelun ja valmistelun ansiosta. Yliluutnantti Rudolf Witzigin oma liitokone joutui tekemään pakkolaskun Saksan puolelle Junkers Ju 52 -kuljetuskoneen hinausvaijerin vaurioiduttua. Hän sai uuden hinauksen mutta myöhästyi, tehtävä oli jo suoritettu. Varapäällikön johtamat 78 saksalaista laskuvarjojääkäriä laskeutui liitokoneilla linnakkeeseen, jota vartioi yli tuhannen belgialaisen sotilaan joukko. Saksalaisilla oli mukanaan ontelokranaatit, joilla tehtiin bunkkerien vahvoihinseinämiin reikä. Reiästä työnnettiin sisään räjähdysaine, joka tuhosi koko kasematin. Lyhyen taistelun jälkeen belgialaiset antautuivat huomattavasti pienemmälle vihollisjoukolle, ja Saksan joukot saattoivat edetä sisämaahan sekä valtaamaan koko Belgian ja sieltä käsin kiertämään pelätyn Maginot-linjan. Hyökkäys oli täysi yllätys ”puolueettomalle” Belgialle, kuten myös liittoutuneille. Saksan joukot valloittivat maailman nykyaikaisimman linnakkeen muutamassa päivässä 70 jääkärin ja 40 pioneerin voimin kärsittyään kaatuneina vain viiden miehen tappiot. Vastapuolen tappiot olivat 30 kaatunutta (toisten tietojen mukaan 100) ja antautuneina 1 200 sotilasta.
7. Fliegerin laskuvarjojääkäreitä valtaamassaan Eben-Emaelin linnakkeessa.
Suhteellisen helposti saatua voittoa ”voittamattomana” pidetystä linnakkeesta käytettiin hyväksi natsi-Saksan propagandassa. Sillä pyrittiin luomaan kuvaa Saksan sotavoimien voittamattomuudesta, ja operaatioon osallistuneita sotilaita juhlittiin heidän palattuaan Saksaan. Käytännössä voittamattoman eliittiyksikön maine, josta laskuvarjojääkärit Eben Emaelin valtauksesta johtuen nauttivat, koitui monelle heistä tuhoksi sodan aikana. Adolf Hitler määräsi Kreetan valloitettavaksi lähinnä laskuvarjosotilaita käyttäen, ja seuranneessa Kreetan taistelussa Saksan maahanlaskujoukot kärsivät kovia tappioita. Eben Emaelin valtaukseen osallistuneista jääkäreistä kuoli kymmenen Kreetalla. Muissa operaatioissa heistä kuoli yli 20, joista suurin osa itärintamalla, jossa laskuvarjojääkäreitä käytettiin erikoistorjuntayksiköissä, jotka lähetettiin estämään tai hidastamaan puna-armeijan läpimurtoa. Runsaat puolet selviytyi sodasta hengissä, mutta suurin osa vammautuneina.
Aiheesta muualla

Wikimedia Commonsissa on kuvia tai muita tiedostoja aiheesta .
Suomen Sotilas: Eben Emaëlin valtaus
Fort-Şevçenko

| Fort-Şevçenko (Форт-Шевченко) Fort-Ševtšenko |
| --- | --- |

 Fort-Şevçenko
 Koordinaatit: 44.508°N, 50.260°E 
Valtio:  Kazakstan
Alue:  Mañğıstawin alue
Piiri:  Tüpqarağanin piiri
Hallinto:  
 – Hallinnon tyyppi:  kaupunki
Väkiluku (2012):  5 100
Aikavyöhyke:  UTC+5
Infobox OKVirheellinen NIMI-arvo: 
Fort-Şevçenko eli Fort-Ševtšenko (kazakiksi ja ven. Форт-Шевче́нко) on kaupunki Mañğıstawin alueella Kazakstanissa. Se sijaitsee Tüpqarağanin niemimaalla Kaspianmeren rannalla. Kaupungissa on 5 100 asukasta (vuonna 2012).
Paikkakunta on saanut alkunsa vuonna 1846 perustetusta Novopetrovskojen linnoituksesta, joka vuonna 1857 nimettiin Fort-Aleksandrovskiksi. Vuonna 1939 kaupunki sai nimen Fort-Ševtšenko siellä vuosina 1850–1857 karkotuksessa oleskelleen Taras Ševtšenkon muistoksi.
Fort-Şevçenkossa on merisatama. Siellä toimii kalatehdas. Lähistöllä harjoitetaan kuorisoran tuotantoa. Kaupungissa on kotiseutumuseo ja Taras Ševtšenkon museo.
Aiheesta muualla

Kuvia tai muita tiedostoja aiheesta Fort-Şevçenko Wikimedia Commonsissa
Fosfiitti

Fosfiitti-ionin rakenne
Fosfiitti-ioni eli fosfonaatti-ioni (HPO32−) on fosforihapokkeesta muodostuva anioni. Epäorgaanisia suoloja, jotka sisältävät fosfiitti-ionin, kutsutaan fosfiiteiksi.
Fosforihapoke on kahdenarvoinen eli diproottinen happo ja siitä voi muodostua kahdenlaisia anioneja, fosfiitteja (HPO32−) ja vetyfosfiitteja (H2PO3−). Molemmille ioneille on tyypillistä, että ne ja niitä sisältävät suolat ovat voimakkaita pelkistimiä. Alkalimetalli- ja kalsiumfosfiitti liukenevat hyvin veteen, kun muut metallifosfiitit ovat veteen niukkaliukoisia tai eivät liukene lainkaan. Lämmitettäessä fosfiitteja alennetussa paineessa ne kondensoituvat pyrofosfiiteiksi. Kuumennettaessa fosfiitteja normaalissa ilmanpaineessa tapahtuu noin 200 °C:n lämpötilassa disproportioituminen fosfiiniksi, fosfaatti-ioniksi ja vedeksi.
Fortuna

Tadeusz Kuntzen maalaus Fortuna  (1754)
Fortuna on roomalaisessa mytologiassa onnen ja sattuman jumalatar. Hänen vastineensa kreikkalaisessa mytologiassa on Tykhe. Fortuna saatettiin esittää side silmillään ja sokeana, kuten nykyajan Oikeus, esittämässä elämän ja onnen oikukkuutta.
Fortunan seurueeseen kuului Copia, yltäkylläisyyden jumalatar, joka kantoi yltäkylläisyyden sarvea. Annonaria-nimisenä Fortuna suojeli viljavarastoja. Roomalaisessa kalenterissa 11. kesäkuuta oli pyhitetty Fortunalle, kun taas suuri juhla Fors Fortuna oli 24. kesäkuuta.
Fortunaa lepyttelivät ennen kaikkea naiset. Servius Tulliuksen katsotaan tuoneen hänen kulttinsa Roomaan. Fortunalla oli temppeli Forum Boariumilla, julkinen pyhäkkö Collis Quirinalisilla, yhdellä Rooman seitsemästä kukkulasta Rooman suojelushenkenä, Fortuna Populi Romani, "roomalaisten (hyvänä) onnena", sekä oraakkeli Praenestessa, missä tulevaisuuden valitsi pieni poika. Poika laskeutui 6 metriä syvään kaivoon, poimi sieltä sorten (tammipuusta tehdyn pienen arvan),
josta oraakkeli ennusti tulevaisuutta.
Kaikkialla roomalaisessa maailmassa Fortunaa palvottiin lukuisissa pyhäköissä  eri nimillä jotka oli yhdistetty häneen sen mukaan, mitkä olivat ne erityiset elämäntilanteet missä toivottiin hänen apuaan. Fortuna ei ollut aina hyväntahtoinen: hän oli epäileväinen (Fortuna Dubia); hän saattoi olla  "häilyvä/vaihteleva" (Fortuna Brevis) tai suorastaan pahansuopa (Fortuna Mala).
Fortunan nimi tullee etruskijumalatar Vortumnasta, "hänestä joka panee vuoden kiertymään (ajan pyörässä)". Roomalaisten Foruna on yhdistelmä Vortumnasta ja kreikkalaisten Tykhestä, joka oli onnellisen sattuman ja menestyksen jumalatar.
Aiheesta muualla

Kuvia tai muita tiedostoja aiheesta Fortuna Wikimedia Commonsissa
Force It

| Force It UFO |
| --- | --- | --- |

Studioalbumin tiedot
 Äänitetty : Morgan Studiot, Lontoo
 Julkaistu: heinäkuu 1975
 Tuottaja(t): Leo Lyns
 Tyylilaji: hard rock, heavy metal
 Kesto: 38.11
 Levy-yhtiö: Chrysalis Records
Listasijoitukset
  71. (The Billboard 200)   35. (syyskuu 1975)
UFOn muut studioalbumit
| Phenomenon 1974 | Force It 1975 | No Heavy Petting 1976 |
Force It on UFOn neljäs studioalbumi vuodelta 1975. Albumista julkaistiin vuonna 2007 uusintapainos, johon sisältyi kuusi bonuskappaletta. Albumilla kuullaan ensimmäistä kertaa yhtyeen historiassa kosketinsoittimia, joita soitti Ten Years Afterin Chick Churchill. Force It menestyi kaupallisesti edeltäjäänsä paremmin, ja se olikin ensimmäinen albumi, joka nousi Billboard 200 -albumilistalla sijalle 76, ja Saksassakin se pääsi listan sijalle 35. Sen sijaan Britanniassa albumi ei noussut listoille. Kriitikot antoivat albumista positiivista palautetta, ja erityisesti kitaristi Schenkerin soittoa kehuttiin.
Kappaleista ”Shoot Shoot”/”Love Lost Love” ja ”High Flyer” / ”Let It Roll” julkaistiin singlet.
Kappaleet

A-puoli
Kaikki kappaleet kirjoittanut Phil Mogg ja Michael Schenker, ellei toisin mainita.
Let It Roll – 3.57
Shoot Shoot – 3.40 (säv. Schenker, Mogg, Pete Way, Andy Parker)
High Flyer – 4.08
Love Lost Love – 3.21
Out In The Street – 5.18 (säv. Way, Mogg)
B-puoli
Mother Mary – 3.49 (säv. Schenker, Mogg, Way, Parker)
Too Much Of Nothing – 4.02 (säv. Way)
Dance Your Life Away – 3.35
This Kids – 6.13
Kappaleet > Vuoden 2007 uusintapinoksen bonsukappaleet

A Million Miles" (aiemmin julkaisematon kappale) – 4.49
Mother Mary [Live] – 4.04
Out In The Street [Live] – 5.12
Shoot Shoot [Live] – 3.48
Let It Roll [Live] – 4.59
This Kid's" [Live] – 4.19
Kokoonpano

Phil Mogg – laulu
Michael Schenker – kitara
Pete Way – bassokitara
Andy Parker – rummut
Chuck Churchill – kosketinsoittimet
Fokis

| Fokiin alueyksikkö Περιφερειακή ενότητα Φωκίδας> Alueyksikkö |
| --- | --- |
 Sijainti
Valtio:  Kreikka
Hajautetun hallinnon alue:  Thessalia ja Keski-Kreikka
Alue:  Keski-Kreikka
Kuntia:  2
Perustettu:  1.1.2011
Hallinto:  
 – hallinnollinen keskus:  Ámfissa
Pinta-ala:  2 120 km²
Väkiluku (2011):  40 343
 – väestötiheys:  19,03 as./km²
Lyhenteet:  
 – NUTS:  EL645
Fokis (m.kreik. Φωκίς; kreik. Φωκίδα, Fokída) eli Fokiin alueyksikkö (Περιφερειακή ενότητα Φωκίδας, Perifereiakí enótita Fokídas) on yksi Kreikan alueyksiköistä. Se sijaitsee Keski-Kreikan alueella ja sen hallinnollinen keskus on Ámfissa. Alueyksikön pinta-ala on 2 120 neliökilometriä ja asukasluku 40 343 (vuonna 2011).
Fokiin alueyksikkö sijaitsee Keski-Kreikassa Parnassós-vuoren ympärillä. Sen alue vastaa paljolti historiallista Fokiin maakuntaa ja antiikin Fokista.
Maantiede

Fokiin alueyksikön pohjois- ja koillispuolella sijaitsee Fthiotiin alueyksikkö, itäpuolella Boiotian alueyksikkö ja länsipuolella Aitolia-Akarnanian alueyksikkö. Etelässä Fokis rajautuu Korintinlahteen. Fokiin korkeimmat vuoret ovat Gkióna (2 510 m), Fokiin ja Fthiotiin rajalla sijaitseva Vardoúsia (2 495 m) sekä Parnassós (2 457 m). Muihin vuoriin lukeutuvat muun muassa Oíti (2 151 m) Fokiin ja Fthiotiin rajalla ja Kírfi (1 560 m) Fokiin ja Boiotian rajalla. Seudun tärkeimpiä jokia ovat Kifisós, Évinos ja Pleístos.
Kunnat

Alueyksikkö jakaantuu kahteen kuntaan seuraavasti:
Historia > Antiikki

Fokis on yksi Kreikan historiallisista maakunnista. Sen asukkaat fokislaiset olivat alkuperältään ehkä aiolilaisia ja akhaijeja. Fokiin alueella sijaitsi Delfoi, joka oli kautta antiikin maailman tunnettu Delfoin oraakkelista ja Apollonin temppelistä. Sitä ylläpiti amfiktyoniliitto. Maakunnan kaupungit Delfoita lukuun ottamatta olivat yhtyneet Fokiin liitoksi. Delfoi oli alun perin fokislaisten kaupunki ja myöhemmin doorilaisten hallussa, ja sen hallinnasta käytiin usein sotia.
Historia > Myöhempi historia

Nyky-Kreikan aiemmassa prefektuurijaossa Fokis muodosti Fokiin prefektuurin (Νομός Φωκίδας, Nomós Fokídas). Nykyinen Fokiin alueyksikkö perustettiin vuoden 2011 alussa Kallikrates-suunnitelman myötä, ja se korvasi tuolloin lakkautetun prefektuurin.
Aiheesta muualla

Kuvia tai muita tiedostoja aiheesta Fokis Wikimedia Commonsissa
Keski-Kreikan alue
| --- | --- |
Boiotian alueyksikkö:   Alíartos-Thespiés  Dístomo-Aráchova-Antíkyra  Livadeiá  Orchomenós  Tanágra  Thíva 
Euboian alueyksikkö:   Chalkída  Dírfys-Messapía  Erétria  Istiaía-Aidipsós  Kárystos  Kými-Alivéri  Mantoúdi-Límni-Agía Ánna  Skýros 
Evrytanían alueyksikkö:   Ágrafa  Karpenísi 
Fokiin alueyksikkö:   Delfoí  Dorída 
Fthiotiin alueyksikkö:   Amfíkleia-Eláteia  Domokós  Kaména Voúrla  Lamía  Lokroí  Makrakómi  Stylída 
Delfoin Apollonin temppelin rauniot.
HMS Forth (P222)

| HMS Forth |
| --- | --- |


Aluksen vaiheet
Rakentaja:  BAE Systems, Govan & Scotstoun
Kölinlasku:  10. lokakuuta 2014
Laskettu vesille:  20. elokuuta 2016
Palveluskäyttöön:  25. tammikuuta 2018
Tekniset tiedot
Uppouma:  2 000 t (kuormattu)
Pituus:  90,0 m
Leveys:  13,5 m
Syväys:  3,5 m
Koneteho:  2 × 7,4 MW
Propulsio:  2 × MAN 16V 28/33D -dieselmoottoria
Nopeus:  25 solmua
Miehistöä:  50
Aseistus
Aseistus:  1 x MSI Defence Systems DS30M 30 mm kanuuna keveitä konekivääreitä
HMS Forth (viirinumero P222) on Britannian kuninkaallisen laivaston River-luokan ulkovartiolaiva (engl. Offshore Patrol Vessel, OPV).
Valmistus

Alus tilattiin 10. elokuuta 2014 BAE Systemsilta, jonka Govanin telakalla köli laskettiin 10. lokakuuta. Alus laskettiin vesille 20. elokuuta 2016 ja otettiin palvelukseen 13. huhtikuuta 2018.
Palvelus

Tammikuussa 2020 alus saapui Falklandeille, missä se korvasi vartiolaivana palveluksesta poistetunHMS Clyden.
Fosfohydroksipalorypälehappo

| Fosfohydroksipalorypälehappo |
| --- | --- |

Tunnisteet
IUPAC-nimi:  3-hydroksi-2-okso-3-fosfonopropaanihappo
CAS-numero:  3913-50-6
PubChem CID:  105
SMILES:  C(C(=O)C(=O)O)(O)P(=O)(O)O
Ominaisuudet
Molekyylikaava:  C3H5O7P
Moolimassa:  184,04 g/mol
Fosfohydroksipalorypälehappo eli fosfohydroksipyruvaatti (C3H5O7P) on orgaaninen fosfaatti ja välituote aminohappo seriinin biosynteesissä. Eliöt muodostavat sitä 3-fosfoglyseriinihaposta 3-fosfoglyseraattidehydrogenaasientsyymin katalysoimana. Fosfohydroksipalorypälehappo kuuluu α-ketohappoihin ja voi siten reagoida transaminaatioreaktiolla glutamiinin kanssa muodostaen fosfoseriiniä ja α-ketoglutaarihappoa. Tätä reaktiota katalysoi fosfoseriinitransaminaasi eli fosfoseriiniaminotransferaasi.
Aiheesta muualla

Human Metabolome Database: Phosphohydroxypyruvic acid (englanniksi)
Fortunate Son

| ”Fortunate Son” / ”Down on the Corner” Creedence Clearwater Revival |
| --- | --- | --- |

Singlen tiedot
 Albumilta: Willy and the Poor Boys
 A-puoli: ”Down on the Corner”
 Julkaistu: syyskuu 1969
 Tuottaja(t): John Fogerty
 Tyylilaji: rock
 Kesto: 02.21
 Levy-yhtiö: Fantasy Records
Listasijoitukset
  2. (20. joulukuuta 1969)    4. (25. lokakuuta 1969)    10. (viikko 51/1969)    14. (1969)
Creedence Clearwater Revivalin muut singlet
| ”Green River” 1969 | ”Fortunate Son” / ”Down on the Corner” 1969 | ”Travelin' Band” / ”Who’ll Stop the Rain” 1970 |
Fortunate Son on yhdysvaltalaisen Creedence Clearwater Revival -yhtyeen kappale marraskuussa 1969 julkaistulta albumilta Willy and the Poor Boys. Singlenä se oli julkaistu jo saman vuoden syyskuussa kappaleen ”Down on the Corner” kanssa. Tyylillisesti ”Fortunate Son” on suoraviivainen rock-kappale ja se sijoittui Yhdysvaltain Billboard-listalla sijalle 14. Australiassa sijoitus oli toinen, tosin sijoitus laskettiin yhdessä singlen toisen puolen ”Down on the Corner” kanssa.
Sanoitus

Yhtyeen laulaja-kitaristi John Fogerty kirjoitti kappaleen noin 20 minuutissa. Hän kirjoitti kappaleen sanoituksen protestiksi sille seikalle, että Vietnamin sotaan lähetettävistä amerikkalaisjoukoista suuri osa oli työväenluokkaisesta taustasta, samalla kun rikkaiden ja poliitikkojen jälkikasvut, tässä tilanteessa onnenpojat, näyttivät usein asemansa vuoksi välttävän palvelukseenastumisen.
»It ain't me, it ain't me, I ain't no senator's son. It ain't me, it ain't me, I ain't no fortunate one.»
CCR pääsi esittämään kappaleen Ed Sullivan Show -televisio-ohjelmaan, koska tuottajat eivät tajunneet sen olevan protestilaulu.
Muita versioita

Cover-version kappaleesta ovat tehneet muun muassa U2, Bruce Springsteen, Kid Rock ja Clutch. Suomeksi kappaleen esitti nimellä ”Onnenpoika” Kari Peitsamo Revival CCR-käännöksiä sisältävällä albumillaan Jokivarren jytäorkesteri (1982).
Fosfofruktokinaasi-2

Malli fosfofruktokinaasi-2:n rakenteesta. Kinaasiyksiköt on merkitty kuvaan vihreällä ja fosfataasiyksiköt sinivihreällä
Fosfofruktokinaasi-2 on entsyymi, joka katalysoi fruktoosi-6-fosfaatin reversiibeliä fosforylaatiota fruktoosi-2,6-bisfosfaatiksi. Entsyymillä on tehtävä glykolyysin ja glukoneogeneesin säätelyssä. Fosfofruktokinaasi-2:n EC-numero on EC 2.1.7.105.
Toiminta

Rakenteeltaan fosfofruktokinaasi-2 on kahdesta samanlaisesta yksiköstä koostuva dimeeri ja molekyylipainoltaan noin 55 kDa. Kummassakin yksikössä on fosforylaatiota katalysoiva kinaasialayksikkö ja fosfaattiryhmän hydrolyysiä katalysoiva fosforylaasialayksikkö. Nisäkkäiltä tunnetaan viisi isoentsyymiä, jotka ovat yleisiä aivoissa, maksassa, luurankolihaksistossa, sydämessä ja kiveksissä.
Fosfofruktokinaasi-2:n kinaasialayksikkö katalysoi fosforyyliryhmän siirtämistä ATP-molekyyliltä fruktoosi-6-fosfaatille ja fosforylaasialayksikkö katalysoi fruktoosi-2,6-bisfosfaatin hajotusta fruktoosi-6-fosfaatiksi ja fosfaatti-ioniksi. Entsyymiä inhiboi muun muassa sitruunahappo, mutta tärkein säätelymekanismi on fosforylaatio. Proteiinikinaasi A katalysoi fosforyyliryhmän liittämistä fosfofruktokinaasi-2:n seriiniaminohappoon, mikä inhiboi kinaasiaktiivisuutta ja aktivoi fosforylaasialayksikön. Tällöin glykolyysiä aktivoivan fruktoosi-2,6-bisfosfaatin konsentraatio laskee ja glykolyysin aktiivisuus pienenee. Näin tapahtuu glukoosin konsentraation ollessa solussa vähäinen, jolloin erittyy proteiinikinaasi A:ta aktivoivaa glukagonihormonia. Kun glukoosia on soluissa runsaasti, eräs fosfoproteiinifosfataaseihin kuuluva entsyymi defosforyloi fosfofruktokinaasi-2:n, jolloin sen kinaasialayksikkö aktivoituu ja fosforylaasialayksikkö inhiboituu. Kinaasialayksikön tuottama fruktoosi-2,6-bisfosfaatti aktivoi glykolyysiä ja inhiboi glukoneogeneesia.
Fosfoglukomutaasi

Malli kaniinin fosfoglukomutaasin rakenteesta, jossa neljä eri alayksikköä on esitetty eri väreillä ja aktiivisen kohdan seriiniaminohappo vaaleanpunaisena
Fosfoglukomutaasi on entsyymi, joka katalysoi pääasiassa glukoosi-6-fosfaatin ja glukoosi-1-fosfaatin reversiibeliä muuntamista toisikseen, mutta katalysoi myös muiden heksoosisokereiden 1- ja 6-fosfaattien muuntamista toisikseen joskin hitaammin. Entsyymi osallistuu glykogeenin hajottamiseen ja biosynteesiin. Fosfoglukomutaasin EC-numero on EC 5.4.2.2.
Toiminta

Rakenteeltaan fosfoglukomutaasi on monomeeri, jonka rakenteesta voi erottaa neljä eri alayksikköä. Entsyymin atiivisessa keskuksessa on seriiniaminihappo, jonka hydroksyliryhmään on esteröitynyt fosfaattiryhmä. Jos substraattina on glukoosi-1-fosfaatti siirtää entsyymi fosforyyliryhmän seriiniltä C6-hiileen liittyneelle hydroksyyliryhmälle, jolloin välituotteena muodostuu glukoosi-1,6-bisfosfaattia. Vastaavasti glukoosi-6-fosfaatin ollessa seriinin fosforyyliryhmä esteröidään C1-hiileen liittyneeseen hydroksyyliryhmään. Tämän jälkeen entsyymi siirtää toisen glukoosi-1,6-bisfosfaatin fosforyyliryhmän entsyymin seriiniaminohapolle ja tuote vapautuu. Myös välituotteena olevan glukoosi-1.6-bisfosfaatti pysyy entsyymissä koko reaktion ajan sitoutuneena, koska tämän kompleksin dissosioituminen on hidasta.
Toimiakseen entsyymi tarvitsee kaksiasrvoisen metallikationin esimerkiksi magnesium- tai kadmiumionin. Ioni sitoutuu seriiniin esteröityneen fosfaattiryhmän kanssa. Fosfoglukomutaasin inhibiittoreita ovat muun muassa 2,3-bisfosfoglyseriinihappo ja fruktoosi-1,6-bisfosfaatti.
Folkmusiikki

Folkmusiikki on kansanlaulua muistuttavaa laulumusiikkia. Sitä esitetään usein akustisen kitaran säestyksellä, ja sen sanoitukset ovat oleellisessa osassa ja usein kantaa ottavia. Folkmusiikista tuli suosittua Yhdysvalloissa 1960-luvun alussa.
Muualla maailmassa

Myös Britteinsaarten englantilais-kelttiläiseen musiikkiperinteeseen nojautuva folk on kansainvälisesti suosittua. Muissa maissa on omia folkmusiikkisuuntauksiaan, jotka perustuvat paikalliseen kansanmusiikkiin tai angloamerikkalaisen folkin jäljittelyyn.
Muualla maailmassa > Suomessa ja Ruotsissa

1960-luvun lopulla folk oli suosittua myös Suomessa. Tunnetuin kotimainen folklevytys tuolta ajalta lienee Buffy Sainte-Marien säveltämän Universal Soldier -laulun Hectorin suomenkielinen versio ”Palkkasoturi”. Myös Bob Dylanilta vaikutteita ottanut Irwin Goodman tunnettiin protestilauluja esittävänä folk-artistina. Fredi esiintyi ennen iskelmäuraansa lyhyen aikaa protestilaulajana nimellä Folk-Fredi. Edellisten lisäksi tunnettuja folklaulajia olivat Anki Lindqvist ja Päivi Paunu. Suosituimmat suomalaiset folkyhtyeet olivat Cumulus ja Hootenanny Trio, kun taas Ruotsissa folkmusiikin huippunimi oli 1960-luvulla Hootenanny Singers.
Piirteitä

Folkmusiikki erosi 1950-luvun aikalaisistaan rockista ja rockabillysta monella tavalla. Laulajat eivät koskaan huutaneet vaan lauloivat tarkan melodisesti ja äänensä halliten. Sanoitukset olivat tärkeitä ja ne lausuttiin selkeästi. Lauluissa oli usein kahden, kolmen tai neljän laulajan harmoniat. Melodiat muistuttivat countryn ja popin melodioita. Blueskaavaa ja popin I-vi-IV-V-sointukulkua vältettiin. Rytmin tarjosi kitara tai banjo, joskus myös bassokitara, mutta rytmi ei ollut yhtä voimakas kuin rockissa.
Tunnettuja folk-kappaleita

"Blowing In The Wind" (Bob Dylan)
"Hey, That's No Way To Say Goodbye" (Leonard Cohen)
"This Land Is Your Land" (Woody Guthrie)
"Where Have All the Flowers Gone" (Pete Seeger, The Kingston Trio, Peter, Paul and Mary)
"Tom Dooley" (The Kingston Trio)
"Four Strong Winds" (Ian Tyson)
"Universal Soldier" (Buffy Sainte-Marie, Donovan, suomeksi Hector)
"Joe Hill" (Joan Baez)
"Länsituuli" (Cumulus laulusolistinaan Hector)
"Esplanadi" (Hootenanny Trio)
"Gabrielle" (Hootenanny Singers)
"The Sound of Silence" (Simon & Garfunkel)
"Lähtevien laivojen satama" (Bardit)
Aiheesta muualla

Wikimedia Commonsissa on kuvia tai muita tiedostoja aiheesta .
YLE Elävä arkisto: 1960-luvun suomifolkkia
Woody Guthrie
Peter, Paul and Mary
Joan Baez ja Bob Dylan
USS Fort Worth (LCS-3)

| USS Fort Worth |
| --- | --- |


Aluksen vaiheet
Rakentaja:  Fincantieri Marinette Marine, Marinette, Wisconsin
Kölinlasku:  11. heinäkuuta 2009
Laskettu vesille:  4. joulukuuta 2010
Palveluskäyttöön:  22. syyskuuta 2012
Tekniset tiedot
Uppouma:  3 089 t
Pituus:  115,3 m
Leveys:  17,4 m
Syväys:  4,1 m
Koneteho:  72 MW
Nopeus:  40+ solmua
Miehistöä:  75 (majoitustilat)
Aseistus
Aseistus:  1 × 57 mm Mk 110 tykki 1 × RAM Mk 49 21-siilon laukaisualusta RIM-116 ohjuksille 2 × MH-60R Seahawk -helikopteria
USS Fort Worth (runkonumero LCS-3) on Yhdysvaltain  laivaston Freedom-luokan rannikkotaistelualus.
Valmistus

Alus tilattiin Marinette Marine Corporationilta, missä köli laskettiin 11. heinäkuuta 2009. Alus kastettiin 4. joulukuuta 2010 ja luovutettiin laivastolle 6. kesäkuuta 2012. Alus otettiin palvelukseen 22. marraskuuta Galvestonissa Texasissa.
Palvelus

Alus on palveluksessa.
Aiheesta muualla

Kuvia tai muita tiedostoja aiheesta USS Fort Worth (LCS-3) Wikimedia Commonsissa
June Foulds

| Mitalit | Mitalit | Mitalit |  |
| --- | --- | --- | --- |
|  June Foulds Helsingissä 1952. |  June Foulds Helsingissä 1952. |  June Foulds Helsingissä 1952. |  |
Maa:   Yhdistynyt kuningaskunta
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Hopeaa | Melbourne 1956 | 4 × 100 m |  |
|  Pronssia | Helsinki 1952 | 4 × 100 m |  |
| EM-kilpailut  | EM-kilpailut  | EM-kilpailut  |  |
|  Kultaa | Bryssel 1950 | 4 × 100 m |  |
|  Pronssia | Bryssel 1950 | 100 m |  |
June Foulds (myöh. June Paul, 13. kesäkuuta 1934 Shepherd's Bush, Lontoo – 6. marraskuuta 2020) oli brittiläinen pikajuoksija. Foulds osallistui urallaan kaksiin olympialaisiin: Helsingissä 1952 ja Melbournessa 1956. Helsingissä Foulds osallistui 100 metrin juoksuun, jossa jäi toiselle kierrokselle. Hän osallistui myös 4 x 100 metrin viestiin, jossa saavutti olympiapronssia. Melbournessa Foulds osallistui kolmeen lajiin: 100 metrin juoksussa hän jäi välieriin, 200 metrin juoksussa hän sijoittui viidenneksi ja viestijoukkueessa hän saavutti olympiahopeaa.
Brysselin EM-kilpailuissa 1950 Foulds saavutti 100 metrin juoksussa pronssia 16 vuoden, kahden kuukauden ja 12 päivän ikäisenä. Kaksi päivää myöhemmin hän voitti kultaa 4 × 100 metrin viestijuoksussa.
Foulds oli kolmesti naimisissa. Hänen ensimmäinen puolisonsa oli olympiamiekkailija Raymond Paul ja toinen laulaja Ronnie Carroll. Fouldsin ja Paulin poika Steven Paul oli myös olympiatason miekkailija.